晚出南康遊廬山
作者：李綱
朝代：宋

paragraphs: 捨舟星子渚，遂作廬山遊。
空濛杳靄間，十里松桂秋。
草木吐香潤，泉石交横流。
乃知山中物，一一皆其尤。
嵐逼空翠濕，峰髙紫烟浮。
心閑雲出嶺，眼浄龍還湫。
月壑夜窈窕，風林晚颼飀。
稍聞鐘磬聲，迥覺梵宇幽。
平昔念清賞，孰云今乃酬。
似非人間境，須向物外求。
顧揖雖不暇，吟哦浩難收。
聊將詩紀行，一洗他年愁。